"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas "One Way" saade.
Nagu tavaliselt, toob saate teieni misjoniühendus One Way Mission.
Tere tulemast saatesse!
Tapani Suonto rääkis hiljuti teemal "Ära muretse!"
Tänagi puudutab tema teema uskliku turvatunnet
ja õpetuse pealkiri on "Abba, Isa".
One Way pühapäevapidu pühapäeviti kell 12.00 Helsingis
Kuulsime ülistuse ajal kirjakohta, mis mul tänaseks südamel on.
Roomlaste 8:15 -
Sest te ei ole saanud orjuse vaimu, et peaksite jälle kartma,
vaid olete saanud lapseõiguse Vaimu, kelles me hüüame: "Abba! Isa!"
Üks pastor tuli kord nuttes koguduse ette, lillekimp peos.
Ta näitas seda kuulajaile ja nuttis. Seejärel ta ütles:
"Kas teate, et mu Isa on kõik need teinud."
Tal oli sügav teadmine, et tal on taevas Isa
ja too kogu universumi looja on tema Taevane isa.
Et paremini mõista, mida Isa tähendab,
vaatame kõigepealt, milline oleks elu ilma Isata.
Selleks peame tutvuma ratsionalismi teemaga.
Ratsionalism püüab seletada inimest ja universumi ilma Jumalata
ning eitab samas Isa olemasolu.
Maailma on raske ilma Jumalata seletada.
Jumalat eitades, on raske elu mõista.
Jumalat eitavaid inimesi nimetatakse ateistideks.
Olla ateist nõuab rohkem usku, kui olla kristlane.
Kogu loodu tunnistab selle vastu, kuigi ateist seda ei mööna.
Ateist mitte üksnes ei otsi vastuseid väljastpoolt kristlust,
vaid ta peab nende vastustega ka elama.
Vähesed on niiviisi õnnelikku elu elanud
nagu meie tasakaalukat, sisukat ja rikast elu tunneme.
Elu katsub meie õpetused läbi.
Jeesus ütles: Te tunnete ära, kas see õpetus on Jumalast.
Kord lebas üks ühiskonnas tuntud eluaegne ateist haigevoodis
elu ja surma piiril.
Kui ta teadvusele tuli, küsis ta:
"Mida halba ma olen teinud, et mind niimoodi karistatakse?"
Äkitselt oli Jumal olemas. Äkitselt oli ateisti maailm kildudeks.
"Mida halba ma olen teinud, et minuga nii juhtus?"
Meie õpetust ei katsu läbi mitte üksnes elu, vaid ka surm.
Selle ees kaotavad inimene ja tema mõtted igasuguse tähenduse.
Üks maailmakuulus ateist, kes oli kirjutanud mitu raamatut,
mida peeti tippteosteks, ütles surivoodil:
"Põletage kõik mu raamatud ära! Vaadake Püha! Ta ootab mind."
Ta tuli usule viimastel meetritel.
Ta kohtas Jumalat, kelle vastu ta oli kogu elu sõdinud.
Tol hetkel muutus kogu ta elutöö prahiks.
Ta soovis vaid, et see kõik kiiresti ära põletataks.
Jumal ei kao ära, isegi kui inimene Tema olemasolusse ei usu.
Paljud ateistid on pidanud hädas mingil eluetapil tunnistama,
et nad vajavad elavat Jumalat.
Tänapäeva kristlikus koguduses on suurel hulgal endisi ateiste,
isegi väga tuntuid.
Mingil hetkel on nad kohanud Jeesust ja paljud neist on täna pastorid.
Arvan, et kogudusest võib leida isegi ateistide armee.
Neid on palju.
See on julgustuseks sulle, kes arvad,
et ateistide mõtted on nii geniaalsed ja targad.
Paljud on ehitanud kogu oma arusaamise elust
nendele õpetustele ja siis, kui Jumal ütles ühe sõna,
varises kõik kokku.
Inimesed on leidnud elava Jumala ja kuulutavad täna evangeeliumi,
millele nad kunagi kogu jõust vastupanu osutasid.
Jumalat eitava ateisti meelest lõid universumi aeg, mateeria ja juhus.
Seda nimetatakse evolutsiooniks.
Nii mõeldes loob inimene endale siiski uue probleemi -
Kes ma olen? Kus mu juured on? Miks ma olemas olen? Mis on elu mõte?
Kuhu ma teel olen?
Vastus on: Oled juhus, ilma igasuguse põhjuseta.
Su elul pole mingit mõtet. Sa pole kuhugi teel.
Kõik on mõttetu, ja seetõttu on olemasolev paljudele vaid õnnetus.
Jumalat eitav inimene röövib endalt ise mõtte,
inimväärikuse, lootuse ja tuleviku.
Juhus iseenesest on mõistusevastane.
Nad rõhutavad siiski, et usuvad vaid mõistusesse.
Usu asemele on tõstetud mõistus, mida inimesed kummardavad ja usuvad.
Newton, Kepler, Galilei ja paljud teised uskusid Jumalat
ilma mõistuse probleemideta ning lõid aluse tänapäeva teadusele.
Tänapäeva teaduse rajajad uskusid Jumalat.
Teadus, mõistuse kasutamine ja usk Jumalasse
pole omavahel vastuolus, nagu ratsionalist väidab.
Üks ülikoolirektor ütles kord, et Jeesuse ülestõusmise kohta
on rohkem tõendeid kui keiser Nero eksistentsi kohta.
Ta oli teadusemees. Ma ei maini tema nime,
kuna pole kindel, kas mäletan seda õigesti.
Igal juhul oli ta ülikooli rektor.
Ateistidel on teinegi probleem.
Kreeka filosoof Platon ütles kord:
Kuidas on võimalik mõista osakest mingist asjast,
kui tervikut pole nähtud?
Kuidas võib inimene milleski kindel olla,
kui ta ei tunne kõiki universumit puudutavaid fakte?
Kuidas on võimalik sel juhul tegelikkust ette kujutada?
Vaid isik, kes kõike tunneb, võib objektiivselt kõike uurida
ja tõestada, mis on tõde.
Meile on see Jumal, meie Taevaisa.
Tema tunneb kõike ja teab kõike.
Seepärast on hea olla positsioonis, kus Isa õpetab, juhendab
ja annab nõu, mis on tõde ja mis on tegelikkus.
Ratsionaalselt mõtlev inimene on lõpuks kõiges ebakindel;
lõpuks selleski, kas ta tegelikult olemaski on.
On palju arukaid inimesi, kes uurivad tõsiselt seda,
kas kõik ümbritsev on vaid meie ettekujutuse vili.
Ainus, mis on tegelikult olemas, olen mina ise, arvavad nad.
Nad on seda aastaid uurinud.
Kõik pole selleski kindlad, kas nad isegi olemas on.
Kuulus fraas: Mõtlen, seepärast olen olemas.
Ratsionalisti lähtekoht on inimene ja ta pole selleski täiesti kindel,
kas toogi olemas on.
India filosoof Shankara ütles, et tema kõrgeim leid on:
"Neti-neti", mis tähendab "ei see ega teine."
Paljud filosoofid jõuavad selliste tarkusteni,
kui nad Jumalat ei tunne.
Keegi ütles filosoofia kohta,
et see on nagu musta kassi püüdmine pimedas toas, kus teda pole.
Ratsionalistlikult mõtlev inimene usub mõistusesse.
Vaadates ausalt inimmõistuse saavutusi,
ei tasu valjuhäälselt selle erakordsust kuulutada.
Seda austatakse täiesti kohatul määral.
Selle kohta tunnistab inimene ise.
Inimmõistuse saavutused räägivad sellest,
et inimene pole just kõige intelligentsem
ja mõistusest ei piisa, et lahendada inimese
ja inimsuse sügavamaid küsimusi.
Piibel ütleb selle kohta:
"Narr ütleb südames: Jumalat ei ole."
"Väites endid targad olevat, on nad läinud rumalaks."
Pole kerge ateist olla. See on kõrge hind inimuhkuse eest.
Uhkusest on inimene kaotanud isa;
kaotanud tõe ja tõelise pildi olemasolevast ja tegelikkusest.
Nii palju lühidalt taustast.
Räägime täna sellest, mida tähendab, et meil on Isa.
On hea vahel uurida, mida tähendaks, kui meil poleks Isa.
Kust on Jumal meid päästnud?
Teeme Piibli lahti esimeselt lehelt. Isa ütleb meile:
Alguses lõi Jumal taeva ja maa.
Kas Piibel ei alga omapäraselt? Ilma igasuguse sõnavahuta,
sissejuhatuse ja selgitusteta viib Püha Vaim meid Jumala juurde;
osadusse Tema imelise olemusega.
Ta viib meid sinna, kus on vaid Isa ja tühjus.
Ta ei taha toita meie uudishimu oma tegusid selgitades,
vaid juhtida meid osadusse Isaga ja iseenda tundmisse.
On hoopis midagi muud õppida tundma Isa,
kui teada, mida Jumal tegi.
Piibli eesmärk pole selgitada Jumala tegusid,
vaid juhtida meid Jumala tundmisele.
Piibel pole teadusraamat, mis seletab kõik Jumala teod ära.
Kui Jumal hakkaks seda seletama, saaksime raamaturiiulitäie,
mida keegi ei suudaks iial läbi lugeda.
Ta ei seleta midagi isegi täna.
Ta ei seleta väga palju meie eluküsimuste kohta.
Ta ütleb, kuidas asjad on, mida peame tegema,
ja kuidas peaksime elama.
Ta ootab, et usuksime Temasse.
Piibel pole teos, mis seletab Jumalat,
vaid raamat, mis juhatab meid osadusse Jumalaga,
kui laseme Sõnal Püha Vaimu ligiolus ja juhtimisel end mõjutada.
Tema, keda näed Piibli algul oma suures väes
kõige Loojana tegutsemas, pole mingi võõras Jumal.
Ta on sinu Isa.
Paljud kulutavad maailmas aastaid, uurides sugupuid
ja selgitades välja oma juuri.
Inimene kujutab oma identiteeti lähtudes oma juurtest.
Seetõttu tuleks sügavuti teadvustada, et su juured on Jumalas.
Sa ei ole juhus, mis korra hingab ja siis kuhugi igavikku kaob.
Sa olid Isa mõtteis juba enne sündimist.
Isa tahtis sind.
Isa otsustas, et sünnid kord siia maailma.
Isa oli sinu sündimise taga.
Sinu juured on Temas.
Ta tahtis elada sinuga osaduses mitte vaid hetke siin maa peal,
vaid igavesti.
Isa tahtis, et elaksid Temaga igavikust igavikku.
Ta kavandas teile ühise tuleviku, mis ei lõpe kunagi.
Paljud kogevad, et neid ei tahetud või isa ei aktsepteerinud neid.
Pead leidma Isa, kes on taevas.
Tema tahtis sind, Tema on su sünni taga.
Tema planeeris su elu ja igaviku.
Kui too Taevaisa lõi selle maailma, ütles Ta oma kätetegude kohta:
"See on väga hea."
Ta oli väga rahul kõigega, mida Ta oli loonud.
See oli Isa kätetegu.
Kui vaatad ümbritsevat loodust ja maailma,
pole see tänapäeval enam "väga hea", sest see on patust rüvetunud,
kuid endiselt näeme seal paljutki, mis räägib midagi Isa kohta.
Võta näiteks väike kassipoeg.
Kui oled seda süles hoidnud ja sellega mänginud,
tead, et see on tore olevus.
Sinu Isa lõi ta oma kujutluses. Ta on sinu Isa leiutis.
Ta tahtis kassipoega enne sind;
või koerapoega või mida tahes siin looduses.
Samuti nagu maal räägib nii mõndagi oma autorist,
räägib loodus oma Loojast, sinu Isast.
"Nõnda on taevas ja maa ning kõik nende väed valmis saanud.
Ja Jumal oli lõpetanud seitsmendaks päevaks oma töö, mis ta tegi,
ja hingas seitsmendal päeval kõigist oma tegudest, mis ta oli teinud."
See on ainus koht, kus Piibel räägib Jumala puhkusest.
Vaid seal, kus kõik oli täiuslik, "väga hea",
puhkas Jumal, sinu Isa.
Siis juhtus katastroof, inimese pattulangemine,
ja rohkem puhkamisest ei räägita.
Kuidas saaks su Isa puhata, kui maa on täis valu ja kannatust?
Ta asus inimest päästma ja vaest inimkonda aitama.
Ta saatis maailma oma Poja.
Jeesuselgi polnud maailmas tõelist hingamist.
Ta veetis küll sabatipäeva, kuid alles hauas.
Uskmatu, Jumalat eitava inimese rikutus ja langemine kulmineerus,
kui Jumala Poeg risti löödi.
Inimene pani hauakambri uksele veel kivi ja valvurid ette,
et Jumala Poeg kuidagi hauast üles ei tõuseks.
Sel ajal pidas inimene oma sabatipäeva.
Kui Jeesus oli hauas,
et poolelijäänud hingamispäev saaks taastatud,
püüdis inimene puhata.
Siiski polnud see Jumala, vaid inimese sabatipäev;
see polnud tõeline hingamine.
Jeesus ütles:
"Minu Isa tegutseb tänini ja ka mina tegutsen."
Su Isa teeb iga päev tulist tööd, samuti ka Jeesus.
Su Isa ei puhka enne, kui on kõik paika pannud
ja saab taas öelda: "See on väga hea."
Sina oma palvete ja tunnistustega seda maailma ei muuda
ega päästa ka inimhingi.
Su Isa teeb sinu kaudu Pühas Vaimus oma tööd.
Tema on otsustanud kõik paika panna.
Ta on kutsunud meid koos endaga tööd tegama
ning andma Tema kasutusse ja teenistusse oma jalad, käed,
huuled, kogu oma olemuse ja elu, et meie Isa saaks oma tööd teha,
mida Ta ei lõpeta enne, kui kõik on taastatud.
Ta valmistas sinu teodki ette, et sa neis käiksid.
"Sest meie oleme tema teos,
Kristuses Jeesuses loodud heade tegude tegemiseks,
nii nagu Jumal on juba enne meile seadnud,
et me teeksime seda."
Su Isa tahab sinuga koos ja sinu kaudu teha tööd
siin kannatavas maailmas, et sünniks Tema tahtmine.
Kui inimene pattu langes, korrumpeerus kõik hea,
mille Jumal oli inimesele valmis pannud.
Eedenist lähtuv paradiisi kastnud jõgi kuivas
ja paradiis muutus kõrbeks.
On kurb, et kõik, mis Isa rõõmuga meile valmistas,
kuivas ära.
Usklik võib vaimusilmas endiselt jõe mõju näha,
sest kõikjal, kus Isa tegutseb, voolab see Jumala jõgi.
Iisrael kohtus selle jõega keset kuiva kõrbe,
kui see kaljust välja voolas.
Piibel ütleb, et see kalju oli Kristus.
Johannese evangeeliumis kuulutab Jeesus:
"Kellel on janu, see tulgu minu juurde ja joogu! Kes usub minusse,
nagu ütleb Kiri, selle ihust voolavad elava vee jõed."
Selle jõe leiame ka Ilmutuseraamatust:
Ta näitas mulle eluvee jõge, säravat nagu mägikristall.
See saab alguse Jumala ja Talle troonist.
Keset linna tänavat ja mõlemal pool jõge on elupuu,
mis kannab vilja kaksteist korda, andes iga kuu oma vilja,
ning puu lehed annavad tervist rahvastele."
Isegi kui paradiis kord pattulangemise tõttu hävines,
oli Isal sellelegi probleemile vastus.
Jumala jõgi ei kuivanud.
See elujõgi voolab tänagi täisjõus seal, kus Isa tegutseb.
Isa ei jäänud Eedenisse puhkama ega meie muret pealt vaatama.
Eedenis kuivanud elujõgi leidis omale uued kanalid,
Vaimus värskenduseks ja eluks Jumala lastele.
Nende seest, kes usuvad Jeesusesse, voolavad elava vee jõed.
Sul on Isa taevas.
Lase Püha Vaimu jõel tõsta end selle uue jõu sisse.
Lase Isal kanda end läbi ajalike ahistuste,
kuni kõik on taas väga hea.
Nii möödus One Way pooltund.
Aitäh vaatamast!
Õnnistatud nädalat! Loodetavasti kohtume nädala pärast!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri